**คณะก้าวหน้า** เป็นกลุ่มการเมืองที่ก่อตั้งโดย ธนาธร จึงรุ่งเรืองกิจ, ปิยบุตร แสงกนกกุล และ พรรณิการ์ วานิช เมื่อวันที่ 18 มีนาคม พ.ศ. 2563 ภายหลังจากการยุบพรรคอนาคตใหม่ เดิมชื่อ **คณะอนาคตใหม่** แต่ได้เปลี่ยนชื่อใหม่เพื่อเลี่ยงข้อกฎหมาย

คณะกรรมการบริหาร
----------------

กรรมการบริหารของคณะก้าวหน้า เดิมคือ 12 ใน 16 ของอดีตกรรมการบริหารพรรคอนาคตใหม่ ซึ่งถูกตัดสิทธิ์ทางการเมืองเป็นเวลา 10 ปี ดังต่อไปนี้

* ธนาธร จึงรุ่งเรืองกิจ
* ปิยบุตร แสงกนกกุล
* พรรณิการ์ วานิช
* กุลธิดา รุ่งเรืองเกียรติ
* ชำนาญ จันทร์เรือง
* พล.ท.พงศกร รอดชมภู
* ไกลก้อง ไวทยการ
* สุนทร บุญยอด
* เยาวลักษณ์ วงษ์ประภารัตน์
* สุรชัย ศรีสารคาม
* เจนวิทย์ ไกรสินธุ์
* ชัน ภักดีศรี

นโยบาย
------

คณะก้าวหน้ามีภารกิจหลัก 3 ประการคือ

1. การสร้างเครือข่ายทั่วประเทศไทย
2. รณรงค์ทางความคิดทั่วประเทศไทย
3. รณรงค์หาเสียงให้กับการเลือกตั้งท้องถิ่นในทุกระดับทั่วประเทศไทย

นอกจากนี้คณะก้าวหน้ายังรณรงค์อีก 12 ประการ ได้แก่ 

* ปฏิรูปการศึกษา
* รัฐสวัสดิการ
* ปฏิรูปที่ดิน
* ทลายทุนผูกขาด
* สิ่งแวดล้อม
* เกษตรก้าวหน้า
* ปฏิรูปกองทัพ
* ยุติรัฐราชการรวมศูนย์
* ความหลากหลายทางวัฒนธรรม
* ประชาธิปไตยและสิทธิมนุษยชน
* เศรษฐกิจก้าวหน้าและเป็นธรรม
* การรณรงค์ให้มีการทำรัฐธรรมนูญใหม่ในฐานะที่เป็นฉันทามติใหม่ของสังคมไทยร่วมกัน

มูลนิธิคณะก้าวหน้า
------------------

ต่อมาในวันที่ 18 มิถุนายน พ.ศ. 2564 ได้มีการจดทะเบียนจัดตั้ง **มูลนิธิคณะก้าวหน้า** โดยมีสมาชิกดังต่อไปนี้

| อันดับ | ชื่อ | ตำแหน่ง |
| --- | --- | --- |
| 1 | ธนาธร จึงรุ่งเรืองกิจ | ประธานกรรมการ |
| 2 | ชำนาญ จันทร์เรือง | รองประธานกรรมการ |
| 3 | พล.ท.พงศกร รอดชมภู |
| 4 | สุรชัย ศรีสารคาม |
| 5 | ปิยบุตร แสงกนกกุล | กรรมการ |
| 6 | พรรณิการ์ วานิช |
| 7 | เดชรัต สุขกำเนิด |
| 8 | สุนทร บุญยอด |
| 9 | ชัน ภักดีศรี |
| 10 | เจนวิทย์ ไกรสินธุ์ |
| 11 | ไกลก้อง ไวทยการ |
| 12 | เยาวลักษณ์ วงษ์ประภารัตน์ | กรรมการและเหรัญญิก |
| 13 | กุลธิดา รุ่งเรืองเกียรติ | กรรมการและเลขานุการ |
|

มูลนิธิคณะก้าวหน้ามีวัตถุประสงค์ดังต่อไปนี้

1. ส่งเสริมการศึกษา วิจัย ด้านสังคมศาสตร์ นิติศาสตร์ รัฐศาสตร์ และอื่น ๆ
2. ส่งเสริมการแปลหนังสือภาษาต่างประเทศเป็นภาษาไทย
3. เผยแพร่ความรู้หรือผลงานการศึกษาวิจัยด้านสังคมศาสตร์ นิติศาสตร์ รัฐศาสตร์ และอื่นๆ ให้แพร่หลายแก่ประชาชน
4. ส่งเสริมเยาวชนคนรุ่นใหม่ให้ดำเนินกิจกรรมค่ายศึกษาอบรมเกี่ยวกับการเสริมสร้างค่านิยมประชาธิปไตย
5. ส่งเสริมและให้ทุนการศึกษาแก่เยาวชนที่ยากไร้
6. ส่งเสริมและสนับสนุนการสังคมสงเคราะห์ที่เกี่ยวกับการช่วยเหลือผู้สูงอายุ คนพิการ และผู้ด้อยโอกาส
7. ส่งเสริมและสนับสนุนกิจกรรมการกีฬาทุกประเภท
8. เพื่อส่งเสริมการปกครองระบอบประชาธิปไตยอันมีพระมหากษัตริย์ทรงเป็นประมุข ด้วยความเป็นกลาง และไม่ให้การสนับสนุนด้านการเงินหรือทรัพย์สินแก่นักการเมืองหรือพรรคการเมืองใด

กระทั่งได้รับการประกาศลงราชกิจจานุเบกษา อย่างเป็นทางการเมื่อวันที่ 17 กันยายน ปีเดียวกัน ด้วยทุนจดทะเบียนจำนวน 500,000 บาท

การเลือกตั้งท้องถิ่น
--------------------

ในการเลือกตั้งนายกองค์การบริหารส่วนจังหวัดในประเทศไทย พ.ศ. 2563 คณะก้าวหน้าได้ส่งผู้สมัครลงชิงตำแหน่งองค์การบริหารส่วนจังหวัดทั้งหมด 42 จังหวัด ถึงแม้ว่าจะไม่มีผู้ใดได้รับเลือกตั้งเป็นนายกองค์การบริหารส่วนจังหวัดแม้แต่รายเดียว แต่ก็สามารถส่งสมาชิกสภาองค์การบริหารส่วนจังหวัด 57 ราย จาก 18 จังหวัด 

สมาชิกสภาองค์การบริหารส่วนจังหวัดที่ได้รับเลือกตั้ง| **จังหวัด** | **จำนวน ส.อบจ. (คน)** |
| --- | --- |
| ฉะเชิงเทรา | 10 |
| ชลบุรี | 1 |
| นนทบุรี | 3 |
| น่าน | 1 |
| บึงกาฬ | 1 |
| พะเยา | 1 |
| ภูเก็ต | 1 |
| มุกดาหาร | 1 |
| ยโสธร | 7 |
| ร้อยเอ็ด | 3 |
| ระยอง | 1 |
| ลำพูน | 2 |
| สกลนคร | 2 |
| สมุทรปราการ | 1 |
| สมุทรสาคร | 1 |
| หนองคาย | 5 |
| หนองบัวลำภู | 2 |
| อ่างทอง | 1 |
| อุดรธานี | 10 |
| อุตรดิตถ์ | 3 |
|

  

ต่อมาในปี พ.ศ. 2564 มีการเลือกตั้งนายกเทศมนตรีและสมาชิกสภาเทศบาลทั่วประเทศ คณะก้าวหน้าได้ส่งผู้สมัครชิงตำแหน่งนายกเทศมนตรี 106 เทศบาล และได้รับเลือกตั้งทั้งหมด 15 เทศบาล ประกอบด้วยลำพูน 3 ราย, ร้อยเอ็ด 3 ราย, หนองบัวลำภู 3 ราย, อุดรธานี 3 ราย, มุกดาหาร 2 ราย, และสมุทรปราการ 1 ราย  และในช่วงการเลือกตั้งซ่อมนายกเทศมนตรีด่านสำโรง ซึ่งจัดขึ้นเนื่องจาก นายสมพงษ์ วีรชาติวัฒนา เสียชีวิตกะทันหัน คณะก้าวหน้าก็ยังคงรักษาตำแหน่งไว้ได้

และในปีเดียวกันนั้น คณะก้าวหน้าได้ส่งผู้สมัครชิงตำแหน่งองค์การบริหารส่วนตำบลทั้งหมด 196 ราย ทั่วประเทศ และได้รับเลือกตั้งทั้งหมด 38 ราย คิดเป็น 19.4 เปอร์เซ็นต์ของจำนวนที่ส่งทั้งหมด อยู่ในพื้นที่ 17 จังหวัด ได้แก่ จังหวัดกาฬสินธุ์, จังหวัดขอนแก่น, จังหวัดชัยภูมิ, จังหวัดเชียงใหม่, จังหวัดนครปฐม, จังหวัดนครราชสีมา, จังหวัดน่าน, จังหวัดบึงกาฬ, จังหวัดพิษณุโลก, จังหวัดเพชรบูรณ์, จังหวัดมหาสารคาม, จังหวัดร้อยเอ็ด, จังหวัดศรีสะเกษ, จังหวัดสุพรรณบุรี, จังหวัดหนองคาย, จังหวัดหนองบัวลำภู, และจังหวัดอุดรธานี 

ในการเลือกตั้งสมาชิกสภาเทศบาลนครปากเกร็ด เขตเลือกตั้งที่ 1 แทนตำแหน่งที่ว่างเมื่อวันที่ 10 กันยายน ทางคณะก้าวหน้าได้ส่ง เหนือ-นายนนทกร จันทร์จำรัสแสง ลงชิงตำแหน่งแข่งกับ เอ-ว่าที่ร้อยตรี ภาณุพงศ์ บรรดาศักดิ์ จากกลุ่มนายวิชัย ซึ่งมีศักดิ์เป็นหลานชายของนายวิชัย บรรดาศักดิ์ นายกเทศมนตรีนครปากเกร็ด ผลปรากฏว่านายนนทกรเป็นฝ่ายพ่ายแพ้ให้กับว่าที่ร้อยตรีภาณุพงศ์

สนับสนุนกลุ่มประกันสังคมก้าวหน้า
--------------------------------

คณะก้าวหน้าเปิดตัว **กลุ่มประกันสังคมก้าวหน้า** พร้อมกับเปิดตัวผู้สมัครฝ่ายผู้ประกันตนทั้ง 7 คน ซึ่งจะลงสมัครใน การเลือกตั้งคณะกรรมการประกันสังคม พ.ศ. 2566 พร้อมกับชูนโยบายประกันสังคม 14 ข้อ นอกจากนี้ ผู้สมัครกลุ่มประกันสังคมก้าวหน้ายังได้กล่าวว่า ใน 2 ปีแรกของการได้รับเลือกตั้ง จะงดการดูงานต่างประเทศ

ภายหลังการเลือกตั้ง ผู้สมัคร 6 ใน 7 ของกลุ่มได้ชนะการเลือกตั้ง ยกเว้นธนพร วิจันทร์ ซึ่งถูกตัดสิทธิ์ในการลงสมัคร

สนับสนุนการสมัคร สว.
--------------------

คณะก้าวหน้าได้มีการประชุมร่วมกับโครงการอินเทอร์เน็ตเพื่อกฎหมายประชาชน (iLaw - ไอลอว์) ในการส่งผู้สมัครรับเลือกตั้งใน การเลือกสมาชิกวุฒิสภาไทย พ.ศ. 2567 ซึ่งเป็นการสรรหาโดยให้ผู้สมัครลงคะแนนเสียงกันเอง เนื่องจากผู้สมัครไม่สามารถสังกัดหรือเกี่ยวข้องกับพรรคการเมืองได้ คณะก้าวหน้าจึงรับหน้าที่ร่วมกับไอลอว์โดยการส่งผู้สมัคร สว. เข้าประกอบในทุกพื้นที่ โดยจะมีการคัดเลือกผู้สมัครรับเลือกตั้งประมาณ 100 คนทั่วประเทศ โดยเบื้องต้นจะมีการเปิดตัวอย่างเป็นทางการในวันที่ 27 มีนาคม พ.ศ. 2567 ที่อนุสรณ์สถาน 14 ตุลา สี่แยกคอกวัว โดยการผลักดันผู้สมัครรับเลือกตั้ง สว.ในครั้งนี้ มีวาระเพื่อขับเคลื่อนการแก้รัฐธรรมนูญแห่งราชอาณาจักรไทย พุทธศักราช 2560 และลดอำนาจองค์การอิสระ

### ทิศทางของคณะก้าวหน้า

พรรณิการ์ วานิช ได้ให้สัมภาษณ์ในรายการ วอยซ์ทีวี หลังจากที่พรรคก้าวไกลได้ประกาศว่าในการเลือกตั้งท้องถิ่นรอบต่อไป ทางพรรคจะส่งผู้สมัครด้วยตนเองว่า คณะก้าวหน้าจะยังคงทำงานด้านความคิดให้กับผู้คนต่อไป และจะเป็นกลุ่มที่มีความรู้เรื่องท้องถิ่นมากที่สุดในประเทศไทย ซึ่งการทำงานท้องถิ่นเดิมเป็นความตั้งใจมาตั้งแต่ยุคพรรคอนาคตใหม่ ว่าจะเป็นพรรคการเมืองแรกที่ลงสมัครเลือกตั้งทุกระดับ ไม่ว่าจะเป็นระดับประเทศ หรือระดับท้องถิ่น แต่พรรคกลับถูกยุบเสียก่อนที่จะเกิดการเลือกตั้งท้องถิ่นขึ้น พรรณิการ์ยังได้กล่าวอีกว่า ไม่กังวลเรื่องผู้มีอิทธิพลในพื้นที่ หรือเรียกว่า บ้านใหญ่ เนื่องจากการเลือกตั้งที่ผ่านมา 2 ครั้ง ชี้ชัดแล้วว่า พรรคอนาคตใหม่และพรรคก้าวไกลเอาชนะบ้านใหญ่ได้แล้ว เหลือเพียงบางกลุ่มเท่านั้น

ความสำเร็จ
----------

หลังจากเลือกตั้งนายกเทศมนตรีและสมาชิกสภาเทศบาล คณะก้าวหน้าได้นำร่องนโยบาย **ประปาดื่มได้** โดยเริ่มที่เทศบาลตำบลอาจสามารถ จังหวัดร้อยเอ็ด โดยเทพพร จำปานวน นายกเทศมนตรีตำบลอาจสามารถกล่าวไว้ว่า ตนและทีมงานคณะก้าวหน้าตั้งใจว่าใน 99 วันแรกของการทำงาน หรือประมาณ 3 เดือนแรกนี้ จะต้องทำให้น้ำประปาดื่มได้ให้เป็นจริง

วันที่ 16 พฤศจิกายน พ.ศ. 2564 เป็นเวลา 6 เดือนนับจากการประกาศนโยบายประปาดื่มได้ กรมอนามัย กระทรวงสาธารณสุข ได้มอบเกียรติบัตรให้กับเทศบาล เนื่องจากมีคุณภาพน้ำประปาตามเกณฑ์คุณภาพบริโภค

วันที่ 31 สิงหาคม พ.ศ. 2566 เทศบาลตำบลอาจสามารถได้รับรางวัลองค์กรปกครองส่วนท้องถิ่นที่มีการบริหารจัดการที่ดี ประจำปีงบประมาณ พ.ศ. 2566 ประเภทเทศบาลตำบลโดดเด่น โดยได้รับรางวัลที่ 1 พร้อมกับเงินรางวัลมูลค่า 3,200,000 บาท

นอกจากนี้ คณะก้าวหน้ายังได้นำร่องโครงการกล่องของขวัญแรกเกิด (Baby Box) โดยนำร่องที่องค์การบริหารส่วนตำบลกำแพงแสน จังหวัดนครปฐม ซึ่งภายในกล่อง Baby Box มีอุปกรณ์ที่และสิ่งของจำเป็นสำหรับแม่และเด็ก พร้อมทั้งคู่มือการใช้กล่อง โดยมีเจ้าหน้าที่อบต.กำแพงแสน เจ้าหน้าที่โรงพยาบาลกำแพงแสน และเจ้าหน้าที่สถานพยาบาลมหาวิทยาลัยเกษตร ร่วมให้ความรู้แนะนำแนวทางการเลี้ยงดูบุตรให้เติบโตตามวัยและมีพัฒนาการตามเกณฑ์

ดูเพิ่ม
-------

* พรรคอนาคตใหม่
* พรรคก้าวไกล

อ้างอิง
-------

1. ↑  ""ธนาธร" ประกาศตั้ง "คณะอนาคตใหม่" ยัน ก้าวเดินต่อไป ด้วยความมั่นคง". *www.thairath.co.th*. 2020-02-21.
2. 1 2  เป็นทางการ! 'ธนาธร-ปิยบุตร-ช่อ'เปิดตัว 'คณะก้าวหน้า'ปักธงความคิด-สถาปนาอำนาจนำใหม่
3. ↑  ประกาศนายทะเบียนมูลนิธิ เรื่อง จดทะเบียนจัดตั้ง "มูลนิธิคณะก้าวหน้า
4. ↑  ‘มูลนิธิคณะก้าวหน้า’ จดทะเบียนตั้งเป็นทางการแล้ว มี ธนาธร เป็นประธาน ปิยบุตร กรรมการ
5. ↑  "แถลงการณ์จากประธานคณะก้าวหน้า กรณีผลการเลือกตั้ง อบจ. 2563". *คณะก้าวหน้า*.
6. ↑  "ก้าวหน้าซิวเทศบาลได้15นายก". *khaosod.co.th*. 2021-03-30.
7. ↑  "'ไพศาล' คณะก้าวหน้า คว้าชัย 'นายก ทต.ด่านสำโรง' แถลงขอบคุณทุกคะแนน รับแข่งดุเดือด". *matichon.co.th*. 2022-08-14.
8. ↑  "'คณะก้าวหน้า' คว้าชัย 38 อบต. ขณะที่ อุบลฯ ผู้สมัครหน้าใหม่สายเพื่อไทย ล้มแชมป์อื้อ". *ประชาไท*. 2021-11-29.
9. ↑  "เปิด 17 จว. "ก้าวหน้า" ชนะนายก อบต. 38 ที่นั่ง "ธนาธร" ปักธง "นายกฯพัทยา" ต่อ". *bangkokbiznews.com*. 2021-11-29.
10. ↑  ผลเลือกตั้งซ่อม ส.ท.นครปากเกร็ด ไม่เป็นทางการ ‘ภาณุพงศ์’ หลานวิชัย ชนะคณะก้าวหน้าขาดลอย
11. ↑  "เปิดตัวทีมประกันสังคมก้าวหน้า ชู 14 นโยบาย-ก้าวแรกสู่รัฐสวัสดิการ". *workpointTODAY*.
12. ↑  ""ทีมประกันสังคมก้าวหน้า" ขอบคุณทุกคะแนนเสียง หลังชนะเลือกตั้งบอร์ดประกันสังคม". *www.thairath.co.th*. 2023-12-25.
13. ↑  ""ก้าวหน้า-ไอลอว์" เตรียมเปิดตัวผู้สมัคร สว. 27 มี.ค.นี้ เปิดหน้าสู้ขั้วอำนาจเดิม". *www.thairath.co.th*. 2024-03-23.
14. ↑  *‘คณะก้าวหน้า’ นำร่องลุยสนามท้องถิ่น ปูทาง ‘ก้าวไกล’ รับไม้ต่อทลายบ้านใหญ่ #WakeUpThailand*, สืบค้นเมื่อ 2023-10-06
15. ↑  "99 วัน หลังรับตำแหน่ง นายกฯ "เทศบาลก้าวหน้า" มั่นใจ "น้ำประปาดื่มได้" เป็นจริง !". *คณะก้าวหน้า*. 2021-05-18.
16. ↑  "ธนาธร ปลื้ม เทศบาลก้าวหน้า ทำน้ำประปาดื่มได้ ได้การรับรองระดับ 'กรมอนามัย'". *khaosod.co.th*. 2021-12-09.
17. ↑  "ประกาศ ก.ก.ถ. เรื่อง ผลการคัดเลือก อปท. 66.pdf". *Google Docs*.
18. ↑  Thesender - (2023-02-07). "นายกฯ อบต.คณะก้าวหน้าสุดล้ำ นำร่องมอบ baby Box ของขวัญแรกเกิดให้เด็ก มุ่งสร้างสวัสดิการครบวงจร". *ThesenderTH*. คลังข้อมูลเก่าเก็บจากแหล่งเดิมเมื่อ 2023-09-25. สืบค้นเมื่อ 2023-09-25.

แหล่งข้อมูลอื่น
---------------

* คณะก้าวหน้า ที่เฟซบุ๊ก
* คณะก้าวหน้า ที่เฟซบุ๊ก
* คณะก้าวหน้า ที่เอกซ์
* คณะก้าวหน้า ที่ยูทูบ

| * ด
* ค
* ก
พรรคอนาคตใหม่ |
| --- |
| หัวหน้าพรรค | ธนาธร จึงรุ่งเรืองกิจ |  |
| เลขาธิการพรรค | ปิยบุตร แสงกนกกุล |
| โฆษกพรรค | พรรณิการ์ วานิช |
| หัวข้อที่เกี่ยวข้อง | 
* คณะก้าวหน้า
* พรรคก้าวไกล

 |